
Раздел I
Общи положения и дефиниции
Чл.1.(1). С тези Общи условия се регламентират взаимоотношенията, възникващи между
„ГАЗТРЕЙД СЛИВЕН” ЕООД, със седалище и адрес на управление: гр. Сливен, община Сливен, ул. „Драган Цанков“ №2А, вписано в Търговския регистър под ЕИК 202829770, в качеството му на оператор на газоразпределителна мрежа, и крайните клиенти на дружеството (физически и юридически лица), в качеството му на краен снабдител, присъединени към газоразпределителната мрежа на територията на община Сливен и във връзка с преноса на природен газ по газоразпределителната мрежа.

(2) „ГАЗТРЕЙД СЛИВЕН” ЕООД, осъществява дейност по разпределите на природен газ: (за територията на община Сливен въз основа на притежавана от него Лицензия № Л- 432-08 от 16.02.2015 г., издадена от Комисията за енергийно и водно регулиране (КЕВР);

(3)„ГАЗТРЕЙД СЛИВЕН” ЕООД, осъществява дейност и като краен снабдител на природен газ на територията на община Сливен, въз основа на притежавана от него Лицензия № Л-432-12 от 16.02.2015 г. издадена от Комисията за енергийно и водно регулиране (КЕВР);
Чл.2. Общите условия имат задължителен и обвързващ характер за „ГАЗТРЕЙД СЛИВЕН” ЕООД, и клиентите на дружеството, в качеството му на оператор на газоразпределителна мрежа. Става въпрос за клиентите, присъединени към газоразпределителната мрежа на територията, обхваната от лицензията, притежавана от „ГАЗТРЕЙД СЛИВЕН” ЕООД, както е посочено в чл. 1, ал. 2 по-горе, доколкото в писмена форма изрично не е уговорено друго между страните.
Чл.3. По смисъла на настоящите Общи условия термините по-долу имат следните значения, които са определени за тях в настоящия член.
а) Оператор на газоразпределителна мрежа – лице, което осъществява разпределение на природен газ по газоразпределителна мрежа и отговаря за функционирането на газоразпределителната мрежа, за нейната поддръжка, развитието й на дадена територия
и за взаимовръзките й с други мрежи, както и за осигуряването в дългосрочен план на способността на мрежата да покрива разумни искания за разпределяне на природен газ;
б) Клиент е клиент на едро или краен клиент на енергия или природен газ, включително предприятие за природен газ, което купува природен газ от Оператора;
в) Газоразпределителна мрежа – местна или регионална система от газопроводи със средно или ниско налягане и съоръженията към тях за разпределение на природен газ до съответните клиенти на определена с лицензия територия;
г) Граница на собственост на газоразпределителната мрежа - точката на присъединяване определя границата на собственост на газоразпределителната мрежа;
д) Точка на присъединяване – точката (мястото), в която оператора на газоразпределителната мрежа присъединява клиентите и която се определя от оператора;
е) Присъединяване към газоразпределителната мрежа - свързването на газоразпределителната мрежа на „ГАЗТРЕЙД СЛИВЕН” ЕООД, с газовите съоръжения на клиентите;
ж) Разпределение на природен газ - транспортиране на природен газ през газоразпределителните мрежи;
з) Средства за търговско измерване - средствата за измерване, собственост на оператора на газоразпределителната мрежа, вписани в Държавния регистър на одобрените за използване в страната средства за измерване, свързани с търговски сделки, отговарящи на изискванията на Закона за измерванията, които се използват за отчитане на потребеното от клиента количество природен газ. Средствата за търговско измерване се монтират на границата на имота на клиента така, че и двете страни да имат достъп до тях.
Раздел II
Начало на преноса на природен газ
Чл.4.(1). Клиентът подава писмено искане до „ГАЗТРЕЙД СЛИВЕН” ЕООД, за започване на използването на мрежата и мрежовите услуги.
(2) Искането за започване използването на мрежата и мрежовите услуги се подава от клиента лично или чрез упълномощен представител. За сгради етажна собственост искането се подава от лице, упълномощено от общото събрание на етажната собственост.
(3) Заедно с искането за започване на използването на мрежата и мрежовите услуги, освен документите по чл. 4 от Общите условия на договорите за доставка на природен газ от краен снабдител, се подават също и ревизионна книга за газовата инсталация и разрешение за експлоатация, издадено от органите на техническия надзор, както и договор за доставка в случаите, когато клиентът е избрал доставчик, различен от „ГАЗТРЕЙД СЛИВЕН” ЕООД, в качеството му на краен снабдител.
(4) Клиентът длъжен да въведе съоръженията си в експлоатация по реда, определен в Закона за устройство на територията, и да предостави на „ГАЗТРЕЙД СЛИВЕН” ЕООД, копие от документа, издаден от компетентния орган.
(5) Преносът на природен газ от „ГАЗТРЕЙД СЛИВЕН” ЕООД, започва в 7(седем) дневен срок от подаването на заявлението за започване на използването на мрежата и мрежовите услуги заедно с всички необходими придружаващи документи и след извършено присъединяване на клиента, при стриктно спазена процедура за присъединяване, съгласно наредба № 4 от 05.11.2013 г.
Раздел III
Място на доставка на природния газ
Чл.5.(1). „ГАЗТРЕЙД СЛИВЕН” ЕООД, се задължава да пренася природния газ до границата на собственост на газоразпределителната мрежа.
(2) Границата на собственост на газоразпределителната мрежа се определя от точката на присъединяване. Точката на присъединяване се определя от „ГАЗТРЕЙД СЛИВЕН” ЕООД, както следва:
(а) за индивидуални клиенти на природен газ за битови и небитови нужди – след уреда за търговско измерване;
(б) за клиенти на природен газ за битови и/или небитови нужди, разположени в сгради – етажна собственост:
(i) на изхода на колективния регулиращ уред;
(ii) точката, в която изходящият газопровод от колективния регулиращ уред достига границата на имота на клиента.
Раздел IV
Отказ за започване на пренос на природен газ
Чл.6.(1). „ГАЗТРЕЙД СЛИВЕН” ЕООД, може да откаже започване на пренос на природен газ в следните случаи:
(а) лицето не притежава документ за въвеждане в експлоатация на обекта и/или обектът не е присъединен към газопреносната мрежа, в случаите на нов или преустроен обект;
(б) газовите инсталации на обекта не съответстват на изискванията за безопасност и/или техническите норми;
(в) когато се подава заявление за започване ползването на мрежата и мрежовите услуги и за същия обект има вече подадено заявление от друг клиент;
(г) лицето, подаващо заявление за започване ползването на мрежата и мрежовите услуги, има неплатени парични задължения към „ГАЗТРЕЙД СЛИВЕН” ЕООД;
(д) в други случаи, предвидени в действащото в република България законодателство.
(2) „ГАЗТРЕЙД СЛИВЕН” ЕООД, изпраща писмено съобщение за отказа да започне пренос на природен газ в срок до 7 (седем) дни от датата на подаване на писменото заявление за първоначално запълване с природен газ. Отказът е мотивиран като се посочат причините за него и срока за отстраняването им. След отпадане на основанието за отказ, лицето уведомява писмено „ГАЗТРЕЙД СЛИВЕН“ ЕООД и заявлението му се разглежда отново. В случай, че клиентът не е съгласен с решението на „ГАЗТРЕЙД СЛИВЕН” ЕООД, спорът се решава по пътя на преговорите между двете страни, а ако това се окаже невъзможно - по административен ред пред КЕВР или по съдебен – пред съответния компетентен съд.
Раздел V
Цени и условия за заплащане
Чл.7.(1). „ГАЗТРЕЙД СЛИВЕН” ЕООД, извършва услугата пренос на природен газ по газоразпределителната мрежа по цена, определена от регулаторния държавен орган - КЕВР.
(2) Условията на плащане на цената за пренос се определят по реда на раздел VI, чл. 16 – чл. 17 от Общите условия на договорите за доставка на природен газ от краен снабдител.
Раздел VI
Права и задължения на страните
Чл.8.(1). „ГАЗТРЕЙД СЛИВЕН” ЕООД, се задължава:
(а) да осигурява надеждно, безопасно и ефективно функциониране на газоразпределителната мрежа („ГРМ“);
(б) да осигурява пренос на природен газ при условията на равнопоставеност и недискриминация по отношение на всички свои клиенти;

(в) да предоставя информация на клиентите си за консумираните от тях количества природен газ, както и за показанията на уреда за търговско измерване за съответния отчетен период;
(г) да поддържа в постоянна техническа изправност ГРМ, спирателната арматура, Газо- регулаторните пунктове (ГРП) или Газо-замерените пунктове (ГЗП), собственост на дружеството и да извършва всички предвидени в нормативите действия, с цел да не се създават условия за възникване на аварийни ситуации;
(д) да осигури непрекъснато 24-часово телефонно дежурство на компетентен служител от дружеството за приемане на сигнали и организиране на действията при евентуални аварийни ситуации на територията на всяко населено място от обхвата на лицензията, както е описано в чл. 1, ал. 2 по-горе, в което има изградена ГРМ, както и да поддържа постоянна техническа готовност за овладяване на подобни ситуации.

(2) Всеки клиент има право да получава от „ГАЗТРЕЙД СЛИВЕН” ЕООД, информация съгласно чл. 9 от Общите условия на договорите за доставка на природен газ от краен снабдител.
Чл.9.(1). Клиентът се задължава да осигурява достъп на работниците и служителите на
„ГАЗТРЕЙД СЛИВЕН” ЕООД,  до неговите дворни мрежи, вътрешни инсталации и уреди за природен газ при аварийни ситуации, както и ако „ГАЗТРЕЙД СЛИВЕН” ЕООД има сключен договор с клиента за извършване на техническа поддръжка на собствените му съоръжения.
(2) Клиентът се задължава да спазва инструкциите и задълженията, свързани с безопасността и безаварийната работа на газовите инсталации, съоръжения и уреди, монтирани в неговия имот и да премине инструктаж към „ГАЗТРЕЙД СЛИВЕН” ЕООД, за работа с газови уреди и инсталации. Запознаването с тях се удостоверява с подписана декларация, която се съхранява от „ГАЗТРЕЙД СЛИВЕН” ЕООД, в досието на клиента.
(3) Клиентът е длъжен да осигури за своя сметка безопасната и безаварийна експлоатация на собствените си газови инсталации, съоръжения и уреди, работещи с природен газ и да ги поддържа в съответствие с техническите изисквания, норми и правила за безопасност.
(4) Клиентът е длъжен да осигури за своя сметка ефективен контрол върху работата на собствените си газови инсталации, съоръжения и уреди, работещи с природен газ.
(5) Клиентът се задължава да спазва всички предписания изготвени от специализираните звена на „ГАЗТРЕЙД СЛИВЕН” ЕООД, в качеството му на оператор на газоразпределителната мрежа и представителите на Държавна агенция за метрологичен и технически надзор (ДАМТН) или упълномощени от нея фирми.
(6) Клиентът се задължава да не допуска експлоатация на собствените си газови инсталации, съоръжения и уреди, работещи с природен газ с устройства, които не съответстват на нормативните изисквания, които показват повреди или неизправности при работа и на които не е извършен технически надзор, съгласно действащите нормативни изисквания (документи).
(7) Клиентът се задължава да съобщава незабавно на дежурните телефони на „ГАЗТРЕЙД СЛИВЕН” ЕООД за открити от него повреди и неизправности по ГРМ, газовите инсталации, съоръженията и уредите, работещи с природен газ, както и да го уведомява незабавно за всеки запис по тяхното състояние, направен в ревизионната книга от оправомощеното лице за технически надзор на СПО.

(8) Клиентът се задължава да не извършва, под никакъв предлог и при никакви обстоятелства, работи по ликвидиране на аварии по ГРМ и съоръженията, собственост на „ГАЗТРЕЙД СЛИВЕН” ЕООД, освен ако това му е възложено писмено от дружеството и е инструктиран за тази цел.
(9) Клиентът се задължава да не допуска извършване на ремонтни дейности по собствените си газови инсталации, съоръжения и уреди от неупълномощени за целта лица. Упълномощаването на такива лица се удостоверява с документ– разрешение за дейност, издаден от органите на ДАМТН.
Раздел VІI
Условия за качество на газоснабдяването
Чл.10. „ГАЗТРЕЙД СЛИВЕН” ЕООД осигурява пренос на природен газ съгласно действащите  нормативни  изисквания  и  Наредба  за  устройството  и  безопасната експлоатация на преносните и разпределителните газопроводи и на съоръженията, инсталациите и уредите за природен газ.
Чл.11. „ГАЗТРЕЙД СЛИВЕН” ЕООД е длъжен да осигурява на клиентите качествено снабдяване с природен газ, което се определя по следните групи показатели:
(а) качество на природния газ;
(б) сигурност, непрекъснатост и ефективност на газоснабдяването; (в) качество на търговските услуги.
Чл.12. „ГАЗТРЕЙД СЛИВЕН” ЕООД е длъжен да спазва показателите и изискванията за качество на газоснабдяването, утвърдени от регулаторния държавен орган, т.е. КЕВР.
Чл.13. „ГАЗТРЕЙД СЛИВЕН” ЕООД е длъжен да поддържа в техническа изправност газопроводните мрежи и съоръжения съгласно чл. 8 по-горе, както и да отстранява повредите в газопроводните мрежи и съоръжения в срок до 48 (четиридесет и осем) часа след установяването им.
Чл.14.(1). При получаване на писмено искане от клиент за проверка на качеството на природен газ, „ГАЗТРЕЙД СЛИВЕН” ЕООД е длъжен да започне проверката в срок до 3 (три) работни дни.

(2) Проверката трябва да бъде извършена с необходима продължителност и с цел установяване на стойностите на съответните показатели, съгласно приложимите методики. „ГАЗТРЕЙД СЛИВЕН” ЕООД предоставя на клиента екземпляр от констативния протокол с резултатите от проверката. В случай, че резултатите от проверката покажат, че няма отклонения, разходите за проверката се заплащат от страна на клиента.
Раздел VIII
Ред за измерване и отчитане на потребените количества природен газ
Чл.15. Отчитането на количествата доставен и приет природен газ представлява разликата между нови и стари показания на средството за търговско измерване.
Чл.16.(1). Отчитането на консумираното - доставено и прието - количество природен газ се извършва от „ГАЗТРЕЙД СЛИВЕН” ЕООД на отчетни периоди и по определен от него график.
(2) Отчетните периоди съвпадат с календарните месеци.
Чл.17. „ГАЗТРЕЙД СЛИВЕН” ЕООД е длъжен да поддържа регистър на средствата за търговско измерване на природния газ за всички клиенти, присъединени към ГРМ. При поискване от клиент, дружеството е длъжно да му предостави данни от регистъра в 7 (седем) дневен срок от поискването.
Чл.18. Клиентът има право да присъства лично или чрез свой представител при отчитане на показанията на средството за търговско измерване.
Чл.19. „ГАЗТРЕЙД СЛИВЕН” ЕООД е длъжен да извършва периодични проверки на средството за търговско измерване и да го поддържа в изправно състояние, съгласно Наредба за устройството и безопасната експлоатация на преносните и разпределителните газопроводи и на съоръженията, инсталациите и уредите за природен газ. Разходите по отстраняване на констатирани неизправности по него са за сметка на „ГАЗТРЕЙД СЛИВЕН” ЕООД , освен ако те не се дължат на небрежност или умишлено увреждане от страна на клиента, което се установява с двустранно подписан констативен протокол, а при не-постигане на съгласие, от компетентния граждански или наказателен съд.
Чл.20.(1). „ГАЗТРЕЙД СЛИВЕН” ЕООД е длъжен да извършва проверка на средството за търговско измерване, всеки път след отправено писмено искане от страна на клиента, в срок до 3 /три/ работни дни от датата на получаването му. За резултата от извършената проверка се съставя двустранен констативен протокол. При липса на констатирани неизправности, разходите по извършената проверка се заплащат от клиента в 3 (три) дневен срок, считано от датата на получаване на фактурата.
(2) Клиентът може да поиска от „ГАЗТРЕЙД СЛИВЕН” ЕООД да се извърши метрологична експертиза на средството за търговско измерване. Експертизата се извършва от Българския институт по метрология по реда на глава пета от Закона за измерванията. Средството за търговско измерване се демонтира и съхранява от
„ГАЗТРЕЙД СЛИВЕН” ЕООД , който осигурява изпращането му в Българския институт по метрология, запечатано с пломбите и стикерите, записани в констативния протокол, съставен при демонтажа. Срокът за извършване на метрологичната експертиза зависи от лабораторията, която извършва експертизата.
(3) Разходите за метрологична експертиза на средството за търговско измерване са за сметка на:
1. „ГАЗТРЕЙД СЛИВЕН” ЕООД - в случай че експертизата докаже неизправност на средството за търговско измерване;
2. клиента - в случай че експертизата докаже изправност на средството за търговско измерване.
Чл.21.(1). Когато средствата за търговско измерване са разположени в имота на клиента, последният е длъжен да осигурява безпрепятствен достъп до тях на представители на
„ГАЗТРЕЙД СЛИВЕН” ЕООД за мерене, обслужване и ремонт, срещу представяне на служебна карта за легитимация.
(2) В случаите по ал. 1 от настоящия член „ГАЗТРЕЙД СЛИВЕН” ЕООД отправя писмено искане за осигуряване на достъп със срок не по-малък от 3 (три) работни дни, преди датата за осигуряване на достъп, освен в случаите на възникнали аварийни ситуации.


Чл.22. Клиентът е длъжен да опазва средствата за търговско измерване, да не уврежда самото средство, пломба, знак или друго контролно приспособление, поставени от
„ГАЗТРЕЙД СЛИВЕН” ЕООД  и/или оправомощеното лице за технически надзор.
Чл.23. „ГАЗТРЕЙД СЛИВЕН” ЕООД преизчислява количеството доставен природен газ за периода от последното редовно отчитане на средството за търговско мерене до настоящия момент, в случаите, подробно описани в чл. 20 от Общите условия на договорите за доставка на природен газ от краен снабдител.
Чл.24.(1). „ГАЗТРЕЙД СЛИВЕН” ЕООД изчислява количеството доставен природен газ, съответно дължимите суми в случаите по предходния чл. 23 съгласно правилата, установени с чл. 20, ал. 2, 3 и 4 от Общите условия на договорите за доставка на природен газ от краен снабдител.
Раздел IX
Ред и условия за включване, изключване, спиране (прекъсване), прекратяване и възстановяване на снабдяването с природен газ
Чл.25. „ГАЗТРЕЙД СЛИВЕН” ЕООД има право да прекъсва или ограничава преноса на природен газ до клиента след най-малко 15 (петнадесет) дневно уведомяване на всички евентуално засегнати клиенти, чрез изпратено писмено предизвестие или отправено предупреждение чрез средствата за масово уведомяване, при провеждането на:
1. планови ремонти на газовите съоръжения;
2. оперативни превключвания;
3. въвеждане в експлоатация на нови съоръжения;
4. други	подобни	действия,	свързани	с	прекъсване	на	газоснабдяването	или ограничаването му, които подлежат на планиране.
/2/. В предизвестието задължително се посочват дата и точен час на прекъсването (ограничаването), както и неговата продължителност.
Чл.26. При необходимост от промяна на предварително оповестената продължителност на прекъсване (ограничаване) „ГАЗТРЕЙД СЛИВЕН” ЕООД, в срок от 3 (три) дена преди изтичане на първоначално обявения срок, е длъжен писмено да уведоми за това крайния клиент.
Чл.27.(1). „ГАЗТРЕЙД СЛИВЕН” ЕООД има право да прекъсне или ограничи преноса на природен газ до клиента, без предварително уведомяване при:
1. възникване или предотвратяване на аварии;
2. възникване на опасност за здравето и живота на хора или за околната среда;
3. възникване на опасност за целостта на газоразпределителната мрежа;
4. възникване	на	опасност	от	нанасяне	на	значителни	материални	щети	на газоразпределителната мрежа или на клиентите;


5. други обстоятелства, извън контрола на „ГАЗТРЕЙД СЛИВЕН” ЕООД ;
6. По обявен от Министъра на енергетиката и енергийните ресурси, съгласно предвидения в Наредба № 10/09.06.2004г. ред за въвеждане на ограничителен режим, за ползване на природен газ.
(2) В случаите в преходната алинея, „ГАЗТРЕЙД СЛИВЕН” ЕООД е длъжно във възможно най-кратък срок да уведоми клиента писмено или чрез средствата за масово осведомяване, за причината на прекъсване (ограничаване) и сроковете за възстановяване на регулярния пренос на природен газ.
(3) Прекъсването (ограничаването) на преноса на природен продължава до 48 часа.
(4) „ГАЗТРЕЙД СЛИВЕН” ЕООД не носи отговорност за вреди, нанесени на клиентите при прекъсване (ограничаване) на преноса на природен газ в горепосочените случаи.
Чл.28.(1). „ГАЗТРЕЙД СЛИВЕН” ЕООД може, след 3 (три) дневно писмено предупреждение, да ограничи или да спре преноса на природен газ, и когато:
(а) Клиентът е изпаднал в забава за заплащане на дължимите суми с повече от 5 (пет) дни. В посочения случай, ако съответният клиент в указания в писмото срок не заплати дължимите от него суми за потребен природен газ, доставката на природен газ се прекратява след 07:00 часа на деня, следващ датата посочена в писмото за спиране на газоподаването. В този случай преноса на природния газ се възстановява в срок до 2 /два/ дни след заплащане на такса за повторно включване, на всички дължими суми, включително обезщетенията и неустойките и всички разходи, направени от „ГАЗТРЕЙД СЛИВЕН” ЕООД по възстановяване на преноса.
(б) След извършена проверка се установи, че е налице увреждане на средството за търговско измерване, което е довело до не измерване, неправилно и/или неточно измерване на консумирания природен газ или са повредени и/или унищожени пломба, знак или друго контролно приспособление, поставени от оторизиран държавен орган или упълномощено лице на „ГАЗТРЕЙД СЛИВЕН” ЕООД . В този случай подаването на природния газ се възстановява след отстраняване на констатираното нарушение.
(в) Клиентът системно (два или повече пъти) не осигурява достъп до средствата за търговско измерване за отчитане и контрол. В този случай преносът на природния газ се възстановява в срок до 2 (два) дни след отстраняване на констатираното нарушение и заплащане на всички разходи, направени от „ГАЗТРЕЙД СЛИВЕН” ЕООД по възстановяване на доставката.
(2) Установяването на неспазване на определените задължения от страна на клиентите се извършва с констативен акт, съставен от оторизирани за целта служители на
„ГАЗТРЕЙД СЛИВЕН” ЕООД .
(3) В посочените в ал.1 случаи „ГАЗТРЕЙД СЛИВЕН” ЕООД не носи отговорност за вредите, претърпени от клиента, както и за пропуснатите ползи във връзка със спирането или ограничаването на преноса на природния газ.
Чл.29. „ГАЗТРЕЙД СЛИВЕН” ЕООД може временно да прекъсне преноса на природен газ към обект на клиента, след подаване на писмено искане от страна на клиента. Искането по предходното изречение следва да бъде подадено в срок от 3 (три) дни преди
дата, на която се иска да бъде извършено спирането. Възстановяването се извършва след заплащане от страна на клиента на всички разходи, направени от „ГАЗТРЕЙД СЛИВЕН” ЕООД по възстановяване на преноса.


Раздел X
Отговорност при неизпълнение
Чл.30.(1). Когато „ГАЗТРЕЙД СЛИВЕН” ЕООД не уведоми по предвидения ред клиентите, писмено или чрез съобщение в средствата за масово осведомяване, за началото и продължителността на спиране на преноса на природен газ поради извършване на ремонтни работи, реконструкция или въвеждане в експлоатация на нови съоръжения, или други подобни действия, които подлежат на планиране, същият дължи неустойка в размер на стойността на недоставеното количество природен газ за периода на спиране на преноса.
(2) В случаите, когато „ГАЗТРЕЙД СЛИВЕН” ЕООД е уведомил надлежно клиентите за началото и продължителността на спиране на газоснабдяването поради извършване на ремонтни работи, реконструкция или въвеждане в експлоатация на нови съоръжения, или други подобни действия, които подлежат на планиране и в последствие се наложи удължаване срока на спиране на газоснабдяването, то дружеството не дължи заплащане на неустойка на клиентите, ако предварително ги е уведомило за това удължаване и за причините.
(3) В случаите, когато „ГАЗТРЕЙД СЛИВЕН” ЕООД не е доставчик на природен газ на клиент, то дружеството дължи обезщетение за вредите, претърпени от клиента при неспазване на приетите от КЕВР „Показатели за качеството на газоснабдяването“ в качеството му на оператор на газоразпределителната мрежа, като неспазването на показателите следва да се докаже със съответната техническа експертиза.
Раздел ХI
Срок и прекратяване на договора за пренос на природен газ
Чл.31. Срокът на договора за пренос на природен газ през газорапределителната мрежа е в рамките на срока по издадената Лицензия за извършване на дейността разпределение на природен газ за територията, обхваната от лицензията, описана в чл. 1, ал. 2 по-горе.
Чл.32. (1)Договорът за пренос на природен газ се прекратява в следните случаи:
1. с изтичане на срока;
2. по взаимно съгласие на страните, изразено писмено;
3. с едномесечно предизвестие от страна на КЛИЕНТА, в случай, че е изпълнил всички свои финансови задължения към „ГАЗТРЕЙД СЛИВЕН” ЕООД ;
4. едностранно от КЛИЕНТА в срок от 30 дни от датата на уведомяването, ако не приеме новите общи условия и/или цени.
5. поради виновно неизпълнение на задълженията на една от страните. В този случай изправната страна изпраща покана към неизправната страна да изпълни задълженията си в разумен срок, като предупреждава, че в случай на неизпълнение в посочения срок, договорът между страните ще се счита за прекратен 

(2) След прекратяване действието на договора за доставка на природен газ, неговите клаузи ще се прилагат до окончателно изпълнение на всички задължения на страните, възникнали през периода на неговото действие.
(3) Прекратяването на договора не поражда допълнителни задължения за КЛИЕНТА, различни от договорените.
(4) При поискване ДРУЖЕСТВОТО предоставя на КЛИЕНТА, до два пъти в годината, информация за: фактурирането, в т.ч., начините на плащане, цени за спиране/възстановяване на снабдяването и за другите предлагани услуги, свързани с лицензионната дейност; процедурата за смяна на доставчик и уведомление, че КЛИЕНТЪТ не дължи допълнителни плащания при тази смяна; изготвяне на окончателна изравнителна сметка при всяка смяна на доставчика; реално потребените количества и стойността на предоставената услуга в съответствие с договорената периодичност на отчитане без задължение за допълнително плащане за тази услуга; информация относно средствата за уреждане на спорове; условията за предоставяне на електронна информация за фактурирането и електронни фактури; 
Раздел XII
Допълнителни условия
Чл.33. „ГАЗТРЕЙД СЛИВЕН” ЕООД и клиентът са длъжни взаимно да се уведомяват за всички настъпили промени, отнасящи се до тях и имащи отношение към предмета на настоящите Общи условия.
Чл.34. В случай, че крайният клиент не е уведомил „ГАЗТРЕЙД СЛИВЕН” ЕООД за промяна на адреса си за кореспонденция, счита се, че предизвестията и уведомленията, адресирани до него са редовно връчени, ако са изпратени на посочения в партидата адрес.
Чл.35.(1). Комуникацията (заявление за присъединяване, договор за присъединяване, договор за доставка и подобни документи) между клиента и „ГАЗТРЕЙД СЛИВЕН” ЕООД се осъществяват в писмена форма, на хартиен носител, подписани от страните или упълномощените от тях лица, или по електронен път, подписани с квалифициран електронен подпис, съгласно изискванията на Регламент (ЕС) № 910/2014 и на Закона за електронния документ и електронните удостоверителни услуги, като се изпращат на адреса на другата страна, т.е. на КЛИЕНТА или на „ГАЗТРЕЙД СЛИВЕН” ЕООД. КЛИЕНТЪТ и „ГАЗТРЕЙД СЛИВЕН” ЕООД обменят ежедневна информация относно доставката на природен газ, включително и изпращане на фактури (когато това е заявено от клиента) писмено по електронна поща, без да е необходима специална форма.
(2) Срокът на предизвестията и уведомленията започва да тече от момента на получаването им от страна на клиента или „ГАЗТРЕЙД СЛИВЕН” ЕООД, към който са отправени, при спазване разпоредбите на ГПК.
Чл.36. Общите условия са задължителни и за заварените към датата на влизането им в сила клиенти.
Чл.37.(1). Тези Общи условия и измененията им подлежат на одобрение от КЕВР.
„ГАЗТРЕЙД СЛИВЕН” ЕООД публикува одобрените от Комисията за енергийно и водно регулиране Общи условия най-малко в един местен ежедневник и на електронната си старица в интернет. Общите условия влизат в сила 30 (тридесет) дни след дата на първото им публикуване, без да е необходимо изрично писмено приемане от страна на клиентите.
(2) В срок до 30 (тридесет) дни след влизането в сила на общите условия клиентите, които не са съгласни с тях, имат право да внесат при „ГАЗТРЕЙД СЛИВЕН” ЕООД заявление, в което да предложат различни условия. Предложените от клиентите и приети от „ГАЗТРЕЙД СЛИВЕН” ЕООД условия, различни от публикуваните се отразяват в допълнителни писмени споразумения.
(3) Процедурата по ал. 1 и 2 се прилага и при внасяне на промени в общите условия.

Чл.38.(1). При присъединяване на нов клиент или на клиент с прекратено газоснабдяване, преди включване в редовна експлоатация на присъединителните газопроводи и съоръжения към тях, клиентът подава писмено заявление до „ГАЗТРЕЙД СЛИВЕН” ЕООД, с което удостоверява, че е запознат и е съгласен с клаузите на настоящите Общи условия.
(2) Заявлението по ал.1 се подава и от собственика или ползвателя, при промяна на собствеността или на вещно право на ползване на имота.
(3) В случаите по ал.1 и ал.2, със заявлението клиентът може да предлага различни условия, които ако бъдат приети от „ГАЗТРЕЙД СЛИВЕН” ЕООД, се отразяват в допълнителни писмени споразумения.
Чл.39. Всички спорове, свързани с преноса на природен газ през газоразпределителната мрежа се решават приоритетно по взаимно съгласие на страните, чрез преговори, водени между клиента и „ГАЗТРЕЙД СЛИВЕН” ЕООД.
Чл.40. Всички спорове, породени от настоящите Общи условия или подписан отделен договор за пренос на природен газ през газоразпределителната мрежа или отнасящи се до тяхното тълкуване, недействителност, изпълнение или прекратяване, както и споровете за попълване на празноти в Общите условия или договора или приспособяването им към ново възникнали обстоятелства, при липса на съгласие, ще бъдат решавани чрез съответния компетентен съд.
Чл.41. За неуредените с настоящите Общи условия въпроси се прилагат разпоредбите на относимото към тях действащо законодателство на Република България
Преходни и заключителни разпоредби:
§1. Настоящите Общи условия са приети с Решение по Протокол № ........../.............20  г.
на Едноличния собственик на капитала на „ГАЗТРЕЙД СЛИВЕН” ЕООД и са одобрени с Решение ……………………………………………….. на КЕВР, на основание чл. 183б, ЗЕ, от Закона за енергетиката, във връзка с чл. 126, ал. 1 от Наредбата за лицензиране на дейностите в енергетиката.

